《沧州道中》
清代·阎尔梅

潞河数百里，家家悬柳枝。
言自春至夏，雨泽全未施。
燥土既伤春，短苗不掩陂。
辘轳干以破，井涸园菜萎。
旧米日增价，卖者尚犹夷。
贫者止垄头，怅望安所之。
还视釜无烟，束腰相对饥。
欲贷东西邻，邻家先我悲。
且勿计终年，胡以延此时？
树未尽蒙灾，争走餐其皮。
门外兼催租，官府严呼追。
大哭无可卖，指此抱中儿。
儿女况无多，卖尽将何为？
下民抑何辜，天怒乃相罹，
下民即有辜，天恕何至斯！
视天非梦梦，召之者为谁？
呜乎！雨乎！
安得及今一滂沱，救此未死之遗黎！

作者简介：阎尔梅（1603—1679）明末诗文家，字用卿，号古古，因生而耳长大，白过于面，又号白耷山人、蹈东和尚，汉族，江苏沛县人。明崇祯三年举人，为复社巨子。甲申、乙酉间，为史可法画策，史不能用。乃散财结客，奔走国事。清初剃发号蹈东和尚。诗有奇气，声调沉雄。有《白耷山人集》。阎尔梅逝后，子孙私上谥号 ''文节''。其身为日月堂八世。